ZELENJAK PLIN d.o.o.

za distribuciju i opskrbu plinom

KLANJEC

Trg Antuna Mihanovića 1

tel: 049/551-049

fax: 049/551-055

e-mail: [info@zelenjak-plin.hr](mailto:info@zelenjak-plin.hr)

<http://www.zelenjak-plin.hr/>

OIB: 21507021048

MBS: 080644917

IBAN: HR7123600001102442504

UGOVORNI UVJETI

ZA UGOVOR O OPSKRBI PLINOM

2018./2019.

Klanjec, rujan 2018.g.

Sukladno članku 5. st. 1 i 2 Općih uvjeta opskrbe plinom (NN 50/18) (dalje u tekstu: Opći uvjeti) Opskrbljivač plinom ZELENJAK PLIN d.o.o., Trg Antuna Mihanovića 1, KLANJEC, OIB: 21507021048

(dalje u tekstu: Opskrbljivač) objavljuje svoje

**UGOVORNE UVJETE**

**ZA UGOVOR O OPSKRBI PLINOM**

**2018./2019.**

Ovi Ugovorni uvjeti određuju uvjete i odredbe po kojima će se obavljati sve kupoprodajne radnje.

Ukoliko dođe do razlika u odredbama Ugovornih uvjeta i Ugovora, primjenjuju se odredbe Ugovora.

Termini koji se upotrebljavaju u ugovornim uvjetima:

Plin - prirodni plin koji udovoljava kvaliteti određenoj u Općim uvjetima opskrbe plinom (NN 50/18). Podaci o količinama prirodnog plina iz ovih Ugovornih uvjeta odnose se na standardne uvjete (temperatura 288,15 K (15°C) i tlak 101325 Pa).

m3- količina plina volumena jednog prostornog metra pri temperaturi od 288,15 K (15°C) i tlaku od 101325 Pa.

Plinska godina - razdoblje koje počinje u 06:00 sati 01. listopada tekuće godine i traje do 06:00 sati 1. listopada iduće godine, osim ako nije drugačije određeno propisima Europske unije.

Bilančna skupina - skupina s jednim ili više sudionika na tržištu plina koju organizira i vodi voditelj bilančne skupine.

Donja ogrjevna vrijednost - količina topline koja se oslobađa izgaranjem jednog prostornog metra suhog plina pri čemu su dimni plinovi svedeni na standardno stanje, a vodena para u njima ne kondenzira.

Operator transportnog sustava (OTS)- energetski subjekt koji obavlja energetsku djelatnost transporta plina i odgovoran je za rad, održavanje i razvoj transportnog sustava na određenom području i gdje je izvodljivo, njegovo povezivanje s drugim sustavima te za osiguranje dugoročne sposobnosti sustava da zadovoljava razumne potrebe za transportom plina.

Operator distribucijskog sustava (ODS) - energetski subjekt koji obavlja energetsku djelatnost distribucije Plina i odgovoran je za rad, održavanje i razvoj distribucijskog sustava na određenom području i gdje je izvodljivo, njegovo povezivanje s drugim sustavima te za osiguranje dugoročne sposobnosti sustava da zadovoljava razumne potrebe za distribucijom Plina.

Opskrbljivač - pravna ili fizička osoba koja obavlja energetsku djelatnost opskrbe plinom.

Opskrba plinom - prodaja ili preprodaja plina kupcu, uključujući prodaju ili preprodaju UPP-a.

Voditelj bilančne skupine (VBS) - energetski subjekt koji organizira i vodi bilančnu skupinu i odgovoran je za usklađivanje količina plina koje se, za bilančnu skupinu koju organizira i vodi, predaju u transportni sustav i preuzimaju iz transportnog sustava.

Energija sadržana u obujmu prirodnog plina donje ogrjevne vrijednosti 33,33835 MJ/m3, pri standardnim uvjetima tlaka od 101325 Pa i temperature od 288,15 K (15°C) izračunava se množenjem istog obujma s pretvorbenim faktorom 9,2607 i izražava u kWh.

Godišnja ugovorena količina je količina plina u plinskoj godini izražena u kWh i izračunata na bazi donje ogrjevne vrijednosti plina 33,33835 MJ/m3 pri temperaturi od 288,15 K (15°C).

Mjesto isporuke plina su obračunska mjerna mjesta (OMM) Krajnjeg kupca na distribucijskom sustavu.

Nominacija je prethodna najava količine plina za naredni plinski dan koju korisnik sustava namjerava preuzeti iz plinskog sustava.

**1. OPĆI UGOVORNI UVJETI**

Ugovor o opskrbi prirodnim plinom (u daljnjem tekstu: Ugovor) sklapaju Krajnji kupac (u daljnjem tekstu: Kupac) i Opskrbljivač. Ugovorom se definiraju vrijeme i mjesto isporuke plina, uvjeti opskrbe plinom, količina i dinamika isporuke plina, cijena plina, kvaliteta opskrbe i kvaliteta plina, mjerenje i obračun plina, naplata, sredstva osiguranja plaćanja, neovlaštena potrošnje, međusobna prava i obveza, način raskida ugovora, tumačenje odredbi ugovora, te ostali međusobni odnosi.

.

Ugovorni uvjeti za opskrbu prirodnim plinom (dalje u tekstu: Uvjeti) su sastavni i obvezni dio Ugovora i njima se definiraju prava i obveze koje nisu definirane Ugovorom. Uvjeti su u skladu sa važećim zakonskim i podzakonskim odredbama i pravilima koja reguliraju područje tržišta prirodnog plina.

Ako se pravni propisi na kojima se Ugovor temelji promjene, Ugovorne strane će raspraviti o potrebitosti izmjena i dopuna Ugovora.

**2. UGOVORENE KOLIČINE, NOMINACIJE, TRANSPORT PLINA, DISTRIBUCIJA PLINA I OBRAČUN NAKANADE**

Opskrba prirodnim plinom obavlja se temeljem sklopljenog Ugovora kao i svih relevantnih zakonskih i podzakonskih akata kojima je regulirano tržište plina i dužničko-vjerovnički odnosi.

Opskrbljivač se obvezuje staviti na raspolaganje i isporučiti plin najviše do ugovorene godišnje količine, a Kupac se obvezuje preuzeti ugovorenu količinu plina i to na mjestima isporuke tijekom razdoblja isporuke, isključivo za svoje potrebe.

Kupac je prije sklapanja Ugovora dužan Opskrbljivaču dostaviti rezervaciju količina plina/energije izraženu u kWh i razrađenu po mjesecima za plinsku godinu za koju se sklapa Ugovor.

Ukoliko Kupac nije dostavio rezervaciju količine plina/energije na poziv Opskrbljivača ugovorenom količinom plina smatrat će se preuzeta količina plina/energije na obračunskom mjernom mjestu Kupca u istom razdoblju prethodne plinske godine.

Kupac je neposredni član one bilančne skupine čiji je član Opskrbljivač.

Dnevna i tjedna nominacija mora sadržavati planiranu dnevnu količinu plina izraženu u kWh, razrađenu po satima za sve točke isporuke za promatrano razdoblje. Ukoliko je ova odredba ugovorena Ugovorom, Kupac je obvezan dostavljati dnevnu nominaciju potrošnje plina sukladno protokolu Opskrbljivača.

Potpisom Ugovora Kupac daje suglasnost Opskrbljivaču za sklapanje Ugovora o transportu plina i Ugovora o distribuciji plina sukladno ugovorenim količinama, mjesečnoj dinamici i povijesnim podacima o potrošnji plina. Trošak transporta i distribucije plina obračunat će se u ukupnu cijenu opskrbe prirodnim plinom sukladno stvarnom trošku.

**3. OČITANJE MJERNIH UREĐAJA**

Količina plina je obujam plina protekao kroz obračunsko mjerno mjesto pri standardnim uvjetima, utvrđen prema pravilima iz čl. 60. Mrežnih pravila plinskog distribucijskog sustava (NN 50/18) (dalje u tekstu: Mrežna pravila), te izražen u m3, kao cjelobrojna vrijednost.

Utvrđivanje kvalitete plina na ulazima u distribucijski sustav, koji je ujedno i izlaz iz transportnog sustava obavlja operator transportnog sustava izdavanjem Izvješća o ispitivanju sastava i kvalitete plina koje se obavlja u ovlaštenom certificiranom laboratoriju.

Energija isporučenog plina utvrđuje se kao umnožak količine plin u m3 te iznosa donje ogrjevne vrijednosti isporučenog plina u kWh/m3 zaokruženo na šest decimalnih mjesta, a izražava se kao cjelobrojna vrijednost u kWh.

Očitanje mjernih uređaja i dostava izmjerenih podataka Opskrbljivaču obavlja Operator distribucijskog sustava sukladno čl. 68. Mrežnih pravila.

* Operator distribucijskog sustava očitava obračunska mjerna mjesta tarifnog modela TM1, TM2, TM3, TM4 i TM5 zadnjeg dana u mjesecu +/- šest dana, pri čemu je za pojedino obračunsko mjerno mjesto dužan očitati 30 +/- tri dana od dana zadnjeg očitanja.
* Operator distribucijskog sustava očitava obračunska mjerna mjesta TM6, TM7 i TM8 zadnjeg dana u mjesecu +/- 6 dana, pri čemu je za pojedino obračunsko mjerno mjesto dužan očitati 30 +/- tri dana od dana zadnjeg očitanja. Od 01. travnja 2019.g. očitanje se vrši u 6 sati svakog dana pomoću ugrađene opreme za očitanje i daljinski prijenos podataka.
* Operator distribucijskog sustava dužan je očitati obračunska mjerna mjesta TM9, TM10, TM11 i TM12 u 6, 12 i 20 sati svakog radnog dana pomoću ugrađene opreme za očitanje i daljinski prijenos podataka.

Kupac može od Opskrbljivača izvan obračunskog razdoblja zatražiti kontrolno očitanje ili provjeru izvršenog obračuna što se smatra nestandardnom uslugom i naplaćuje se prema cjeniku nestandardnih usluga. Ukoliko je zahtjev Kupca bi opravdan ne naplaćuje se izrada kontrolnog obračuna, a ispravak obračuna provodi se u roku od 10 dana.

Kupac može iz opravdanih razloga zatražiti kontrolno ispitivanje ispravnosti plinomjera i druge mjerne opreme. Ako se kontrolnim ispitivanjem utvrdi neispravnost troškove kontrolnog ispitivanja i zamjene snosi Operator distribucijskog sustava, dok u protivnom troškove prema cjeniku za nestandardne usluge snosi podnositelj zahtjeva tj. Kupac.

Ukoliko Operatoru distribucijskog sustava nije omogućen pristup obračunskom mjernom mjestu radi očitanja plinomjera Opskrbljivač će ispostaviti račun prema procijenjenim količinama na temelju potrošnje plina u istom razdoblju protekle godine, a Kupac takav račun obvezuje se prihvatiti i platiti u ugovorenom roku. Po primitku podatka o stvarnom očitanju Opskrbljivač će izvršiti ponovni obračun količina i izdati odobrenje ili terećenje.

Kupac je dužan omogućiti Operatoru distribucijskog sustava pristup obračunskom mjernom mjestu, a obračun plina ne temelju procjene ili javljanja Kupca moguć je uzastopno dva puta. Nakon toga Operator distribucijskog sustava ima pravo obustaviti isporuku plina.

Plinomjer i druga mjerna oprema na obračunskom mjestu vlasništvo su Operatora distribucijskog sustava i isti ju je dužan održavati i ovjeravati sukladno Mrežnim pravilima. Kupac je odgovoran za sigurnost, pogon i tehničku ispravnost svojih instalacija i plinskih aparata. Kupac se obvezuje da će se kupljenim plinom na temelju Ugovora koristiti samo za vlastitu potrošnju.

**4. CIJENA I NAČIN PLAĆANJA ISPORUČENOG PLINA**

Cijena opskrbe plinom sukladno Ugovoru odnosi se na cijelo razdoblje trajanja Ugovora. Cijena opskrbe plinom sastoji se od Cijene plina-tarifne stavke Ts1 (kn/kWh) i fiksne mjesečne naknade-tarifne stavke Ts2 (kn). Cijenu plina-tarifnu stavku Ts1 utvrđuje Opskrbljivač na temelju troška nabave plina, troška transporta za ulaze u transportni sustav i troška transportna za izlaze iz transportnog sustava sukladno *Odluci o iznosu tarifnih stavki za transport plina za energetski subjekt Plinacro d.o.o., Savska cesta 88a, Zagreb*, troška distribucije plina sukladno *Odluci o iznosu tarifnih stavki za distribuciju plina* i opskrbne marže. Fiksna mjesečna naknada-tarifna stavka Ts2 određena je sukladno *Metodologiji utvrđivanja iznosa tarifnih stavki za distribuciju plina* i *Odluke o iznosu tarifnih stavki za distribuciju plina*, kojih donosi Hrvatska energetska regulatorna agencija.

U slučaju bitne promjene na tržištu koja utječe na nabavnu cijenu plina Opskrbljivač zadržava pravo promjene Cijena opskrbe plinom o čemu je dužan obavijestiti Kupca najkasnije 30 dana prije početka primjene novih cijena. U slučaju da je promjena Cijene opskrbe plinom nepovoljna za Kupca, što Kupac ne želi prihvatiti, Kupac je ovlašten raskinuti Ugovor bez naknade i s učinkom od dana kad predviđeno povećanje cijena stupa na snagu. Promjene se smatraju prihvaćenim od strane Kupca ukoliko Kupac u roku od 15 (petnaest) dana, od dana kad je primio obavijest o promjeni Cijena opskrbe plinom, Opskrbljivaču ne dostavi obavijest o raskidu Ugovora. Danom promjene Cijena opskrbe plinom, Opskrbljivač će obračunati, a Kupac plaćati Cijenu opskrbe plinom po izmijenjenim cijenama, bez izmjene Ugovora.

Promjene cijena trošarine, fiksne mjesečne naknade (Ts2) i tarifne stavke (Ts1) za distribuiranu količinu plina reguliraju se Zakonom o trošarinama i odlukama Hrvatske energetske regulatorne agencije, te se primjenjuju sukladno navedenim propisima. Obavijest o promjeni dostupna je na internetskoj stranici Opskrbljivača <http://www.zelenjak-plin.hr/>

Na zahtjev Kupca Opskrbljivač će Kupca detaljno informirati o iznosima tarifnih stavki (Ts1) i (Ts2), a ista informacija je dostupna na internetskoj stranici Opskrbljivača.

Opskrbljivač će obračunavati, a Kupac će plaćati cijenu opskrbe prirodnim plinom, sukladno odredbama Ugovora. Kupac je dužan Opskrbljivaču dostaviti instrument osiguranja plaćanja, sukladno odredbama Ugovora. Dostava sredstva osiguranja plaćanja predstavlja važan dio Ugovora. U slučaju nepoštivanja obveze dostavljanja sredstva osiguranja plaćanja, Opskrbljivač ima pravo obustaviti daljnju isporuku plina Kupcu.

Svi računi koji su izdani temeljem Ugovora uvećavaju se za porez na dodanu vrijednost sukladno važećim propisima.

Opskrbljivač će Kupcu zaračunati i propisani iznos trošarine sukladno važećim propisima.

Opskrbljivač ispostavlja račun za isporučeni plin Kupcu sa zadnjim danom obračunskog razdoblja i rokom dospijeća od 10 (deset) dana od dana ispostavljanja računa. Ako Kupac ne zaprimi račun za isporučeni plin dužan je obavijestiti Opskrbljivača najkasnije do 10-og u mjesecu, a Opskrbljivač se obvezuje bez odlaganja i bez naknade izdati Kupcu presliku računa.

Novčana obveza koju Kupac plaća smatrat će se namirenom s danom odobrenja bankovnog računa Opskrbljivača.

Za kašnjenje u plaćanju Opskrbljivač će obračunati zakonsku zateznu kamatu.

Za aktivirana sredstva osiguranja plaćanja Kupac se obvezuje u roku od deset (10) dana od dana aktiviranja osiguranja uručiti Opskrbljivaču novi instrument osiguranja plaćanja u iznosu koji odredi Opskrbljivač.

Kupac može podnijeti prigovor u skladu s čl. 24. Općih uvjeta opskrbe plinom (NN 50/18) koji mora sadržavati činjenice i dokaze na kojima se temelji.

Kupac može pisanim putem djelomično ili u cijelosti osporiti račun u roku 15 (petnaest) dana od dana izdavanja, a neosporeni iznos dužan je platiti u roku dospijeća Opskrbljivač će o prigovoru odlučiti sukladno propisanoj proceduri u roku od 10 dana od dana izjavljivanja prigovora.

U slučaju da Kupac ne plati novčanu obvezu u roku dospijeća Opskrbljivač će Kupcu dostaviti pisanu opomenu u kojoj će pozvati Kupca da plati novčanu obvezu u naknadnom roku od najmanje 10 dana. Kupcu koji ne plati svoju novčanu obvezu ni nakon isteka roka iz opomene bit će poslana pisana obavijest o obustavi isporuke plina ukoliko Kupac ne podmiri svoje obaveze u roku od dodatnih 3 dana. Ukoliko Kupac ni nakon tog dodatnog roka ne podmiri svoje obaveze isporuka plina će biti obustavljena na temelju naloga koji će Opskrbljivač dati Operatoru plinskog distribucijskog sustava. Kupcu kojem je opskrba plinom obustavljena zbog neplaćanja ista će biti nastavljena nakon podmirenja svih dospjelih novčanih obveza i troškova vezanih uz obustavu i nastavak isporuke plina te ispunjenja tehničkih i sigurnosnih uvjeta.

**5. KVALITETA PLINA I KVALITETA USLUGE**

Opskrbljivač je dužan pružati pouzdanu i kvalitetnu opskrbu plinom na način kako je to propisano Općim uvjetima opskrbe plinom i Mrežnim pravilima plinskog distribucijskog sustava. Opskrbljivač plinom je dužan kupcu osigurati standardnu kvalitetu plina u skladu s važećim Općim uvjetima opskrbe plinom (Prilog 2, Tablica 3, Standardna kvaliteta plina).

Kupac ima pravo podnijeti prigovor na kvalitetu plina, sukladno članku 67. Mrežnih pravila plinskog distribucijskog sustava.

Kupac po primitku podataka ima pravo zatražiti uzorkovanje plina na mjestu isporuke i ispitivanje kvalitete plina. Ako se ispitivanjem utvrdi da nijedan parametar kvalitete plina ne odstupa od standardne kvalitete plina propisane Općim uvjetima opskrbe plinom, troškove uzorkovanja i ispitivanja kvalitete plina snosi Kupac prema cjeniku nestandardnih usluga ODS-a.

Kvaliteta plina odnosi se na kemijski sastav i ogrjevnu vrijednost plina, odnosno na parametre standardne kvalitete plina. Standardna kvaliteta plina propisana je u Prilogu 2,, Tablica 3. Općih uvjeta opskrbe plinom.

Pod standardnom kvalitetom plina smatra se obujam plina od 1 m3 pri apsolutnom tlaku plina 101325 Pa i temperaturi 288,15 K (15°C).

a) Kemijski sastav, mol%

Metan (CH4) minimalno 85

Etan (C2H6) maksimalno 7

Propan (C3H8) i viši ugljikovodici maksimalno 6

Dušik (N2) maksimalno 3

Ugljični dioksid (CO2) maksimalno 2,5

Kisik (O2) maksimalno 0,001

b) Sadržaj sumpora, mol%

Sumpor, ukupno (S) maksimalno 30

Sumporovodik i karbonil sulfid ukupno (H2S+COS) maksimalno 5

Merkaptani (RSH) maksimalno 6

c) Gornja ogrjevna vrijednost Hg, kWh/m3  minimalno 10,28

maksimalno 12,75

d) Donja ogrjevna vrijednost Hd, kWh/m3 minimalno 8,25

maksimalno 11,47

e) Gornji Wobbe-indeks Wg, kWh/m3 minimalno 12,75

maksimalno 15,81

f) Donji Wobbe-indeks Wg, kWh/m3 minimalno 11,48

maksimalno 14,23

g) relativna gustoća d minimalno 0,56

maksimalno 0,70

h) Točka rosišta, C pri tlaku od 70 bar

vode -8

ugljikovodika -2

I) Plin neodoriziran (osim plina u distribucijskom sustavu), bez mehaničkih primjesa, smola ili spojeva koji tvore smolu.

**6. VIŠA SILA**

U pogledu isporuke i preuzimanja plina, Ugovorne strane se oslobađaju odgovornosti za neispunjenje, zakašnjelo ili nepotpuno ispunjenje svojih ugovornih obveza ako je došlo zbog slučaja više sile u kontekstu Zakona o energiji, a osobito zbog:

- elementarne nepogode (potres, poplava, udar munje, oluja, suša, djelovanje leda, klizanje tla i dr.),

- epidemije,

- eksplozije koje nisu posljedica nepravilnog i nepažljivog rukovanja i koje se nisu mogle predvidjeti, a nisu posljedica dotrajalosti materijala i opreme te neadekvatnog održavanja,

- rat, pobuna ili sabotaža,

- kibernetički/internetski napad,

- odluke Vlade RH iz Zakona o energiji, kao i svi drugi događaji više sile.

U slučaju nastanka više sile ugovorna strana obvezna je odmah izvijestiti drugu ugovornu stranu o nastupu i prestanku djelovanja.

Nedostatak novca ili druge financijske imovine, financijska kriza, izvanredne vremenske prilike, te izmjene i dopune pravnih propisa, licenci, prava i sl. ne smatraju se višom silom u smislu Ugovora. Viša sila ne razrješava Ugovornu stranu od obveza plaćanja nastalih prije nastupa takvog događaja.

Za vrijeme trajanja više sile Kupac će se pridržavati stupnjeva ograničenja i/ili obustave isporuke plina sukladno važećim propisima.

**7. OGRANIČENJE ILI OBUSTAVA ISPORUKE PLINA**

Operator distribucijskog sustava ima pravo ograničiti ili prekinuti distribuciju plina u slijedećim slučajevima:

- u slučaju izravne ugroženosti života i zdravlja ljudi ili imovine te radi otklanjanja takvih opasnosti,

- radi planiranog održavanja ili rekonstrukcije distribucijskog sustava,

- radi otklanjanja kvarova na distribucijskom sustavu,

- kada uređaji priključeni na distribucijski sustav preuzimaju plin na način koji bi mogao ugroziti život i zdravlje ljudi ili imovinu,

- u slučaju neovlaštene potrošnje i neovlaštene distribucije plina,

- u slučajevima kad se korisnik ne pridržava svojih ugovornih obveza, u skladu s Općim uvjetima opskrbe plinom,

- po nalogu opskrbljivača plinom,

- po nalogu operatora transportnog sustav i

- u slučaju više sile.

**8. RASKID UGOVORA**

Svaka Ugovorna strana ima pravo raskinuti Ugovor ukoliko druga Ugovorna strana krši odredbe Ugovora, odnosno ne izvršava preuzete ugovorne obveze na način i u rokovima utvrđenim Ugovorom, a navedene nedostatke ne otkloni niti u naknadnom primjerenom roku koji joj za to bude ostavljen.

Kupac ima pravo na jednostrani raskid Ugovora uz obvezu plaćanja odustanine Opskrbljivaču u iznosu od 50% vrijednosti ugovorenih, a nepreuzetih količina plina za razdoblje od trenutka raskida Ugovora do isteka važenja Ugovora. Ukupne nepreuzete količine plina obračunat će se po cijeni po kojoj su obračunate i količine plina preuzete u zadnjem mjesecu važenja ovog Ugovora, prije raskida Ugovora. Kupac može raskinuti Ugovor uz podnošenje pisanog podneska najmanje 15 (petnaest) dana prije dana s kojim želi raskinuti Ugovor.

Opskrbljivač je dužan prihvatiti zahtjev za raskid ovog Ugovora ukoliko Kupac ima podmirene sve svoje dospjele obveze koje proizlaze iz Ugovora, te će unutar otkaznog roka očitati stanje mjernog uređaja na obračunskom mjernom mjestu Kupca i izdati konačan obračun. Temeljem očitanja stanja mjerne opreme, Opskrbljivač će Kupcu ispostaviti račun za sve novčane obveze nastale do dana raskida ovog Ugovora.

Opskrbljivač ima pravo jednostrano raskinuti Ugovor, bez obveze naknade štete Kupcu, ukoliko Kupac nije platio sve svoje dospjele novčane obveze za preuzeti plin ili bilo koju drugu dospjelu obvezu nastalu temeljem Ugovora. U slučaju raskida Ugovora od strane Opskrbljivača, i bez ograničavanja bilo kojih zakonskih prava koje ima Opskrbljivač, Kupac je dužan platiti Opskrbljivaču sve svoje novčane obveze nastale po ovom Ugovoru.

Ugovor će se raskinuti i u slučaju promjene vlasništva građevine ili samostalne uporabne cjeline, pri čemu je Kupac kao dotadašnji vlasnik dužan u roku od 30 (trideset) dana od promjene vlasništva podnijeti zahtjev za raskid Ugovora uz predočenje odgovarajuće isprave o promjeni vlasništva te s novim vlasnikom suglasno utvrditi stanje plinomjera.

Opskrbljivač zadržava mogućnost jednostranog raskida ugovora na temelju vlastite diskrecije u slučaju kad se nad Kupcem pokrene postupak stečaja, predstečajne ili neke druge vrste prisilne nagodbe ili likvidacije.

Kupac ima pravo na promjenu opskrbljivača plinom bez naknade. Postupak promjene Opskrbljivača plinom provodi se u skladu s odredbama Općih uvjeta opskrbe plinom.

**9. POSTUPAK PRIGOVORA**

Sukladno važećim Općim uvjetima opskrbe plinom Kupac ima pravo izraziti prigovor na rad Opskrbljivača u pisanom obliku u slučaju da je nezadovoljan postupanjem, odnosno poduzimanjem ili propuštanjem radnje Opskrbljivača koja ima učinak na njegova prava, obveze ili pravne interese. Prigovor mora sadržavati činjenice i dokaze na kojima se temelji. Opskrbljivač će odlučiti o prigovoru u roku od 10 (deset) radnih dana od dana izjavljivanja prigovora i o istome obavijestiti Kupca. Prigovori Kupca mogu biti dostavljeni poštom na adresu ZELENJAK PLIN d.o.o. Trg Antuna Mihanovića 1, KLANJEC, elektroničkom poštom na adresu info@zelenjak-plin.hr, putem telefaksa na broj 049/551-055 i pozivom na broj 049/551-050. Prigovor koji ne sadrži podatke koji Opskrbljivaču omogućuje identifikaciju podnositelja smatrat će se nepotpunim za postupanje.

Ako po odluci Opskrbljivača Kupac i dalje smatra da su mu postupanjem Opskrbljivača povrijeđena prava ili pravni interesi, može radi zaštite svojih prava izjaviti prigovor Hrvatskoj energetskoj regulatornoj agenciji, sve dok traje radnja ili propuštanje radnje opskrbljivača.

**10. RJEŠAVANJE SPOROVA**

Bilo koje i sve sporove koji nastanu iz ovih Ugovornih uvjeta i Ugovora ili s njim u vezi Ugovorne strane će nastojati riješiti mirnim putem. U slučaju da spor nije moguće riješiti mirnim putem Ugovorne strane su suglasne da se spor povjeri na rješavanje stvarno nadležnom sudu.

**11. ZAVRŠNE ODREDBE**

O svakoj promjeni ovih Ugovornih, osim u slučaju promjene dijela cijene koji se regulira, Opskrbljivač će obavijestiti Kupce najkasnije u roku od 30 dana prije početka njihove primjene. Obavijest o promjeni Ugovornih uvjeta Opskrbljivač je dužan dostaviti Kupcu pisanim putem, uz račun za prethodno razdoblje potrošnje i/ili elektroničkim putem.

Kupac ima pravo na jednostrani prijevremeni raskid ugovora o opskrbi plinom bez plaćanja naknade ili bilo kakvih drugih troškova, u roku od 14 dana od zaprimanja obavijesti o promjeni Ugovornih uvjeta, u slučaju da su novi Ugovorni uvjeti nepovoljniji od uvjeta pod kojima je Ugovor sklopljen.

***Ovi Ugovorni uvjeti sastavni su dio Ugovora, a Kupac potpisom Ugovora potvrđuje da je u cjelosti upoznat sa ovim Ugovornim uvjetima, da ih je razumio te ih prihvaća u cijelosti.***

Sklapanjem Ugovora Ugovorne strane se obvezuju da tijekom važenja Ugovora u cijelosti prihvaćaju odredbe slijedećih propisa:

**Zakon o tržištu plina** ([Narodne novine, br. 18/18](https://narodne-novine.nn.hr/clanci/sluzbeni/2018_02_18_372.html))

1. Opći uvjeti opskrbe plinom  
   ([Narodne novine, br. 50/18](https://narodne-novine.nn.hr/clanci/sluzbeni/2018_06_50_1003.html) [[PDF]](https://www.hera.hr/hrvatski/docs/SPKP/NN-2018-06-50-1003.pdf))
2. Mrežna pravila plinskog distribucijskog sustava  
   ([Narodne novine, br. 50/18](https://narodne-novine.nn.hr/clanci/sluzbeni/2018_06_50_1004.html))
3. Mrežna pravila transportnog sustava  
   ([Narodne novine, br. 50/18](https://narodne-novine.nn.hr/clanci/sluzbeni/2018_06_50_1009.html))
4. Metodologija utvrđivanja iznosa tarifnih stavki za distribuciju plina  
   ([Narodne novine, br. 48/18](https://narodne-novine.nn.hr/clanci/sluzbeni/2018_05_48_923.html) [[PDF]](https://www.hera.hr/hrvatski/docs/SPKP/NN-2018-05-48-923.pdf))
5. Odluka o iznosu tarifnih stavki za distribuciju plina  
   ([Narodne novine, br. 127/17](https://narodne-novine.nn.hr/clanci/sluzbeni/2017_12_127_2886.html))
6. Metodologija utvrđivanja iznosa tarifnih stavki za transport plina  
   ([Narodne novine, br. 85/13](https://narodne-novine.nn.hr/clanci/sluzbeni/2013_07_85_1892.html), [158/13](https://narodne-novine.nn.hr/clanci/sluzbeni/2013_12_158_3326.html), [118/15](https://narodne-novine.nn.hr/clanci/sluzbeni/2015_10_118_2240.html))
7. Metodologija utvrđivanja iznosa tarifnih stavki za transport plina  
   ([Narodne novine, br. 48/18](https://narodne-novine.nn.hr/clanci/sluzbeni/2018_05_48_922.html), [58/18](https://narodne-novine.nn.hr/clanci/sluzbeni/2018_06_58_1208.html)) – [**neslužbeni pročišćeni tekst**](https://www.hera.hr/hrvatski/docs/SPKP/MUITSTP-2018.pdf)
8. Odluka o iznosu tarifnih stavki za transport plina  
   ([Narodne novine, br. 127/17](https://narodne-novine.nn.hr/clanci/sluzbeni/2017_12_127_2888.html))
9. Odluka o indikativnim iznosima tarifnih stavki za transport plina  
   ([Narodne novine, br. 48/18](https://narodne-novine.nn.hr/clanci/sluzbeni/2018_05_48_924.html) [[PDF]](https://www.hera.hr/hrvatski/docs/SPKP/NN-2018-05-48-924.pdf))
10. Odluka o iznosu tarifnih stavki za skladištenje plina  
    ([Narodne novine, br. 122/16](https://narodne-novine.nn.hr/clanci/sluzbeni/2016_12_122_2684.html))
11. Metodologija utvrđivanja naknade za priključenje na plinski distribucijski ili transportni sustav i za povećanje priključnog kapaciteta  
    ([Narodne novine, br. 48/18](https://narodne-novine.nn.hr/clanci/sluzbeni/2018_05_48_927.html) [[PDF]](https://www.hera.hr/hrvatski/docs/SPKP/NN-2018-05-48-927.pdf))
12. Odluka o naknadi za priključenje na plinski distribucijski ili transportni sustav i za povećanje priključnog kapaciteta za regulacijsko razdoblje 2017. - 2021. godina  
    ([Narodne novine, br. 122/16](https://narodne-novine.nn.hr/clanci/sluzbeni/2016_12_122_2685.html))
13. Metodologija utvrđivanja cijene nestandardnih usluga za transport plina, distribuciju plina, skladištenje plina, prihvat i otpremu ukapljenog prirodnog plina i javnu uslugu opskrbe plinom  
    ([Narodne novine, br. 48/18](https://narodne-novine.nn.hr/clanci/sluzbeni/2018_05_48_926.html) [[PDF]](https://www.hera.hr/hrvatski/docs/SPKP/NN-2018-05-48-926.pdf))
14. Metodologija utvrđivanja cijene energije uravnoteženja plinskog sustava  
    ([Narodne novine, br. 49/16](https://narodne-novine.nn.hr/clanci/sluzbeni/2016_05_49_1330.html))
15. Odluka o naknadi za organiziranje tržišta plina  
    ([Narodne novine, br. 23/16](https://narodne-novine.nn.hr/clanci/sluzbeni/2016_03_23_652.html))
16. Uredba o kriterijima za stjecanje statusa zaštićenog kupca u uvjetima kriznih stanja u opskrbi plinom  
    ([Narodne novine, br. 65/15](https://narodne-novine.nn.hr/clanci/sluzbeni/2015_06_65_1239.html))
17. Odluka o donošenju Plana intervencije o mjerama zaštite sigurnosti opskrbe plinom Republike Hrvatske  
    ([Narodne novine, br. 78/14](https://narodne-novine.nn.hr/clanci/sluzbeni/2014_06_78_1462.html))
18. Pravila korištenja terminala za ukapljeni prirodni plin  
    ([Narodne novine, br. 60/18](https://narodne-novine.nn.hr/clanci/sluzbeni/2018_07_60_1260.html))

Ovi Ugovorni uvjeti primjenjuju se od 01.10.2018. godine.

Direktor:

Željko Ilić, bacc.ing.mech.